b'\n_START_ARTICLE_\nDivisyen Ke-18 (Tentera Imperial Jepun)\n_START_SECTION_\nSejarah ringkas\n_START_PARAGRAPH_\nDivisyen Ke-18 ditubuhkan di pulau Kyushu Jepun pada 13 November 1907 bersama-sama Divisyen Ke-17, sebagai sebahagian pembesaran tentera Jepun selepas Perang Rusia-Jepun. Ia diperkukuh dengan tambahan sebuah rejimen infantri (Rejimen Ke-29) sewaktu Perang Dunia Pertama dan terlibat dalam pengepungan Tsingtao (sebuah koloni Jerman) di China._NEWLINE_Divisyen Ke-18, yang dibubarkan dalam tahun 1925, ditubuhkan semula dalam bulan September 1937 dan ditugaskan di bawah perintah Tentera Darat Ke-10. Ia ditubuhkan semula kerana Perang China-Jepun Kedua dan sempat mengambil bahagian dalam Pertempuran Nanjing._NEWLINE_Dalam tahun 1941 divisyen ini di bawah perintah Leftenan Jeneral Renya Mutaguchi. Ia ditugaskan di bawah perintah Tentera Darat Ke-25 yang diperintah Leftenan Jeneral Tomoyuki Yamashita. Ia mengambil bahagian dalam serangan terhadap Tanah Melayu dalam Kempen Tanah Melayu dan memainkan peranan utama dalam Pertempuran Singapura dan Pertempuran Pasir Panjang. Selepas itu ia ditugaskan ke Tentera Darat Ke-15 dan berkhidmat di Burma.'